Ja, det kan være muligt for dig at rejse til udlandet, mens du er syg. Men det er meget vigtigt, du kontakter din HK-afdeling for at få råd og vejledning. Før du kontakter afdelingen, må du gerne kontakte din læge for at høre, om opholdet i udlandet kan siges at forhale din helbredelse. Derudover skal du kontakte din kommune for at undersøge, om der vil være nogen sygeopfølgning, mens du er i udlandet.
Bemærk, at hvis du bliver indkaldt af kommunen til sygeopfølgning, kan kommunen kræve, at du skal møde op med meget kort varsel, måske med dags varsel. Få det derfor på skrift, hvis kommunen oplyser, at den ikke påtænker sygeopfølgning i en periode, hvor du er i udlandet.
Bemærk også, at du bør tjekke din postkasse på din folkeregisteradresse jævnligt, hvis du befinder dig et andet sted end på din bopæl f.eks. i sommerhus. Det kan få store økonomiske konsekvenser, hvis du overser en indkaldelse fra kommunen.